ഡിസിസി പുനഃസംഘടന എംപിമാര് നല്കിയ പേരുകള്ക്കു മുന്ഗണന തിരുവനന്തപുരം: ഡിസിസി പുനഃസംഘടനയില് എംപിമാര് നല്കിയ പേരുകള്ക്കു കാര്യമായ പരിഗണന നല്കി കോണ്ഗ്രസ് ഹൈക്കമാന്ഡ്. ഇപ്പോള് തയാറാക്കിയ ഡിസിസി പ്രസിഡന്റുമാരുടെ സാധ്യതാപട്ടികയില് എംപിമാര് നല്കിയ പേരുകള്ക്കാണു മുന്ഗണനയെന്നാണു വിവരം. പുനഃസംഘടനയുമായി ബന്ധപ്പെട്ടു സംസ്ഥാനത്തെ മുതിര്ന്ന നേതാക്കളെ അവഗണിച്ചെന്ന വികാരം ശക്തമായിരിക്കേ ചര്ച്ചകള് എങ്ങുമെത്താത്തതിനാലാണ് പട്ടികയ്ക്ക് അന്തിമരൂപം നല്കുന്നതിനു തടസം നേരിടുന്നത്. കേരളത്തിന്റെ ചുമതലയുള്ള എഐസിസി ജനറല് സെക്രട്ടറി താരിഖ് അന്വര് മുതിര്ന്ന നേതാക്കളായ ഉമ്മന് ചാണ്ടിയുമായും രമേശ് ചെന്നിത്തലയുമായും സംസാരിക്കുമെന്ന് പറയുന്നെങ്കിലും ഇതുവരെ ഇത്തരം നീക്കങ്ങളുണ്ടായിട്ടില്ല. ഡല്ഹിക്കു മടങ്ങുംമുന്പു മലപ്പുറത്ത് രാഹുല്ഗാന്ധിയുമായി കെ. സുധാകരന് ചര്ച്ച നടത്തി. ഉമ്മന് ചാണ്ടിയുമായും രമേശ് ചെന്നിത്തലയുമായും ഒന്നിലേറെ തവണ ചര്ച്ച നടത്തിയിട്ടാണ് സംസ്ഥാന നേതൃത്വം ഡല്ഹിയിലേക്ക് സാധ്യതാ പട്ടികയുമായി പോയതെന്നാണ് സംസ്ഥാന നേതൃത്വത്തിന്റെ വാദം. തിരുവനന്തപുരത്ത് ശശി തരൂരിന്റെ താല്പര്യം മാനിച്ച് ജി.എസ്. ബാബുവിനെ കൂടി പട്ടികയില് ഉള്പ്പെടുത്തിയതായാണു വിവരം. തര്ക്കം അതിരൂക്ഷമായ ചില ജില്ലകളില് ഗ്രൂപ്പ് നേതാക്കള് നിര്ദേശിക്കുന്ന പേരുകള് കൂടി പരിഗണിക്കുന്നതും ഹൈക്കമാന്ഡും സംസ്ഥാന നേതൃത്വവും ആലോചിക്കുന്നുണ്ട്.